PMIndiaData/PMIndiaSum huggingface dataset:
സൗദി അറേബ്യയുടെ കിരീടാവകാശിയായ രാജകുമാരന്റെ ഔദ്യോഗിക സന്ദര്‍ശനത്തിനിടെ ഒപ്പുവെക്കപ്പെട്ട ധാരണാപത്രങ്ങളും കരാറുകളും

1. കേന്ദ്രഗവണ്‍മെന്റും സൗദി അറേബ്യ ഗവണ്‍മെന്റും തമ്മില്‍ ദേശീയ നിക്ഷേപ അടിസ്ഥാന സൗകര്യ ഫണ്ടില്‍ നിക്ഷേപം നടത്തുന്നതു സംബന്ധിച്ചുള്ള ധാരണാപത്രം. ഇന്ത്യക്കുവേണ്ടി വിദേശകാര്യ മന്ത്രി ശ്രീമതി സുഷമ സ്വരാജും സൗദി അറേബ്യക്കുവേണ്ടി ഊര്‍ജ, വ്യവസായ, ധാതുവിഭവ മന്ത്രി ബഹുമാനപ്പെട്ട ഖാലിദ് അല്‍ ഫലീഹും പരസ്പരം കൈമാറി. 2. വിനോദസഞ്ചാര മേഖലയില്‍ സഹകരിക്കുന്നതിനായി കേന്ദ്ര വിനോദസഞ്ചാര വകുപ്പും സൗദി അറേബ്യയുടെ വിനോദസഞ്ചാര, ദേശീയ പൈതൃക കമ്മീഷനും തമ്മിലുള്ള ധാരണാപത്രം. കേന്ദ്ര സെക്രട്ടറി (ഇ.ആര്‍.) ശ്രീ. ടി.എസ്.തിരുമൂര്‍ത്തിയും സൗദി അറേബ്യന്‍ വിദേശകാര്യ സഹമന്ത്രി ബഹുമാനപ്പെട്ട ശ്രീ. അദേല്‍ അല്‍-ജുബേറും പരസ്പരം കൈമാറി. 3. പാര്‍പ്പിട മേഖലയില്‍ സഹകരിക്കുന്നതിനായി കേന്ദ്ര ഗവണ്‍മെന്റും സൗദി അറേബ്യ ഗവണ്‍മെന്റും തമ്മിലുള്ള ധാരണാപത്രം. ഇന്ത്യയുടെ സൗദി അറേബ്യന്‍ സ്ഥാനപതി ശ്രീ. അഹമ്മദ് ജാവേദും സൗദി അറേബ്യന്‍ വാണിജ്യ, നിക്ഷേപ വകുപ്പു മന്ത്രി ബഹുമാനപ്പെട്ട ഡോ. മജീദ് ബിന്‍ അബ്ദുള്ള അല്‍ ക്വാസിബിയും പരസ്പരം കൈമാറി. 4. ഉഭയകക്ഷി നിക്ഷേപം വര്‍ധിപ്പിക്കുന്നതിനായി കേന്ദ്ര ഇന്‍വെസ്റ്റ് ഇന്ത്യയും സൗദി അറേബ്യന്‍ പൊതു നിക്ഷേപ അതോറിറ്റിയും തമ്മിലുള്ള സഹകരണത്തിനായുള്ള പദ്ധതി. ഇന്ത്യയുടെ സൗദി അറേബ്യന്‍ സ്ഥാനപതി ശ്രീ. അഹമ്മദ് ജാവേദും സൗദി അറേബ്യന്‍ വാണിജ്യ, നിക്ഷേപ വകുപ്പു മന്ത്രി ബഹുമാനപ്പെട്ട ഡോ. മജീദ് ബിന്‍ അബ്ദുള്ള അല്‍ ക്വാസിബിയും പരസ്പരം കൈമാറി. 5. പ്രക്ഷേപണ രംഗത്തു സഹകരിക്കുന്നതിനായി പ്രസാര്‍ഭാരതിയും സൗദി ബ്രോഡ്കാസ്റ്റിങ് കോര്‍പറേഷനുമായുള്ള ധാരണാപത്രം. ഇന്ത്യയുടെ സൗദി അറേബ്യന്‍ സ്ഥാനപതി ശ്രീ. അഹമ്മദ് ജാവേദും സൗദി അറേബ്യന്‍ മാധ്യമ വകുപ്പു മന്ത്രി ബഹുമാനപ്പെട്ട ഡോ. തുര്‍ക്കി അബ്ദുല്ല അല്‍-ഷബനയും പരസ്പരം കൈമാറി. കുറിപ്പ്: ഇതിനു പുറമെ രാജ്യാന്തര സൗരോര്‍ജ സഖ്യത്തിന്റെ ചട്ടക്കൂടു കരാറിലും സൗദി ഒപ്പുവെച്ചിട്ടുണ്ട്.
ദുഃഖ വെള്ളി ദിനത്തില്‍ യേശുക്രിസ്തുവിനെ സ്മരിച്ച് പ്രധാനമന്ത്രി

പ്രധാനമന്ത്രി ശ്രീ.നരേന്ദ്ര മോദി ദുഃഖ വെള്ളി വേളയില്‍ യേശു ക്രിസ്തുവിന്റെ സത്യത്തോടുള്ള സമര്‍പ്പണം, സേവനം, നീതി എന്നിവ അനുസ്മരിച്ചു. ‘മറ്റുള്ളവരെ സേവിക്കാനായി യേശുദേവന്‍ തന്റെ ജീവിതം സമര്‍പ്പിച്ചു. അദ്ദേഹത്തിന്റെ ധൈര്യവും സത്യസന്ധയും നീതിബോധവും വേറിട്ടു നിന്നു. ദുഃഖവെള്ളി വേളയില്‍ അദ്ദേഹത്തിന്റെ സത്യത്തോടുള്ള സമര്‍പ്പണം, സേവനം, നീതി എന്നിവ നാം ഓര്‍മിക്കുന്നു, പ്രധാനമന്ത്രി പറഞ്ഞു.
ഉൽപ്പാദന രംഗത്ത് ഇന്ത്യ കുതിപ്പ് തുടരുന്നു: പ്രധാനമന്ത്രി

7 മാസം കൊണ്ട് മൊബൈൽ ഫോൺ കയറ്റുമതി 5 ബില്യൺ ഡോളർ കടന്നതിനാൽ, ഏപ്രിൽ-ഒക്ടോബർ മാസങ്ങളിൽ ഫോൺ കയറ്റുമതി ഇരട്ടിയിലധികമായതിൽ പ്രധാനമന്ത്രി ശ്രീ നരേന്ദ്ര മോദി സന്തോഷം പ്രകടിപ്പിച്ചു. കഴിഞ്ഞ വർഷം ഇതേ കാലയളവിൽ ഇന്ത്യ നേടിയ 2.2 ബില്യൺ ഡോളറിന്റെ ഇരട്ടിയിലേറെയാണിത്. കേന്ദ്രമന്ത്രി ശ്രീ രാജീവ് ചന്ദ്രശേഖറിന്റെ ട്വീറ്റിന് പ്രധാനമന്ത്രിയുടെ മറുപടി. “നിർമ്മാണ ലോകത്ത് ഇന്ത്യ കുതിപ്പ് തുടരുകയാണ്.” –ND–
ഗുജറാത്തിലെ കെവാദിയയില്‍ ഒക്ടോബര്‍ 31ന് നടക്കുന്ന ഏകതാ  ദിവസ് ആഘോഷങ്ങളില്‍ പ്രധാനമന്ത്രി പങ്കെടുക്കും

'ഉരുക്കുമനുഷ്യന്‍' എന്നറിയപ്പെടുന്ന സര്‍ദാര്‍ വല്ലഭ്ഭായി പട്ടേലിന്റെ ജന്മവാര്‍ഷിക ദിനമായ 2020 ഒക്ടോബര്‍ 31-ന് ഗുജറാത്തിലെ കെവാഡദിയയില്‍ നടക്കുന്ന ഏകതാ ദിവസ് ആഘോഷപരിപാടികളില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. ചടങ്ങില്‍ ഏകതാ പ്രതിമയ്ക്ക് മുന്നില്‍ പുഷ്പാഞ്ജലി അര്‍പ്പിക്കുന്ന അദ്ദേഹം, ഏകതാ പ്രതിജ്ഞ ചൊല്ലിക്കൊടുക്കുകയും ഏകതാ ദിന പരേഡ് വീക്ഷിക്കുകയും ചെയ്യും. മസൂറിയിലെ എല്‍.ബി.എസ്.എന്‍.എ.എയിലെ സിവില്‍ സര്‍വീസ് പ്രൊബേഷനറി ഓഫിസര്‍ മാരുമായി അദ്ദേഹം കെവാദിയയില്‍ നിന്ന് വീഡിയോ കോണ്‍ഫറന്‍സിലൂടെ സംവദിക്കും. 2019 ല്‍ ആദ്യമായി ആരംഭിച്ച സംയോജിത ഫൗണ്ടേഷന്‍ കോഴ്‌സ് ആയ 'ആരംഭു' മായി ബന്ധപ്പെട്ടാണ് ഈ ആശയവിനിമയ പരിപാടി. സിവില്‍ സര്‍വീസ് ഉദ്യോഗസ്ഥരുടെ ഔദ്യോഗിക ജീവിതത്തിന്റെ തുടക്കം മുതല്‍ തന്നെ വകുപ്പുകളുടെയും സേവനമേഖലയുടെയും അതിര്‍ വരമ്പുകള്‍ ഇല്ലാതാക്കുക എന്ന ലക്ഷ്യത്തോടെ ഓള്‍ ഇന്ത്യ സര്‍വീസ്, ഗ്രൂപ്പ് എ സെന്‍ട്രല്‍ സര്‍വീസ്, ഫോറിന്‍ സര്‍വീസ് എന്നിവയിലുള്ള പ്രൊബേഷണറി ഓഫീസര്‍മാര്‍ക്ക് പൊതുവായി ആരംഭിച്ച ഫൗണ്ടേഷന്‍ കോഴ്‌സ് ആണിത്. കെവാദിയ സംയോജിത വികസന പരിപാടിയുടെ ഭാഗമായി 2020 ഒക്ടോബര്‍ 30, 31 തീയതികളില്‍ പ്രധാനമന്ത്രി ശ്രീ നരേന്ദ്രമോദി നിരവധി പദ്ധതികള്‍ ഉദ്ഘാടനം ചെയ്യും.ഏകതാ പ്രതിമയിലേക്കുള്ള ഏകതാ ബോട്ട് സര്‍വീസ് ഫ്‌ളാഗ് ഓഫ്, ഏകതാ മാള്‍, ചില്‍ഡ്രന്‍സ് പാര്‍ക്ക് എന്നിവയുടെ ഉദ്ഘാടനം തുടങ്ങിയവ ഇതില്‍ ഉള്‍പ്പെടുന്നു. കൂടാതെ,യൂണിറ്റി ഗ്ലോ ഗാര്‍ഡനില്‍ വെച്ച് നടക്കുന്ന ചടങ്ങില്‍ ഐക്യരാഷ്ട്രസഘടനയുടെ എല്ലാ ഔദ്യോഗിക ഭാഷകളിലുമായി ഏകതാ പ്രതിമയെ പറ്റിയുള്ള വെബ്‌സൈറ്റ്, കെവാദിയ ആപ്പ് എന്നിവ അദ്ദേഹം ഉദ്ഘാടനം ചെയ്യും. കെവാദിയായിലെ ഏകതാ പ്രതിമയെ, അഹമ്മദാബാദിലെ സബര്‍മതി നദി തീരവുമായി ബന്ധിപ്പിക്കുന്ന ജലവിമാന സര്‍വീസും അദ്ദേഹം ഉദ്ഘാടനം ചെയ്യും. ഏകതാ ബോട്ട് സര്‍വീസ് ശ്രേഷ്ഠ ഭാരത് ഭവനില്‍ നിന്നും ഏകതാ പ്രതിമ ലേക്കുള്ള ആറ് കിലോമീറ്റര്‍ ദൂരം ബോട്ട് യാത്രയിലൂടെ പ്രതിമയുടെഗംഭീരദൃശ്യം സഞ്ചാരികള്‍ക്ക് ആസ്വദിക്കാനാകും. 40 മിനിറ്റ് ദൈര്‍ഘ്യമുള്ള യാത്രയില്‍ ഒരേസമയം 200 യാത്രക്കാരെ ഉള്‍ക്കൊള്ളാവുന്ന ബോട്ട് ആണ് സര്‍വീസ് നടത്തുക. ഏകതാ മാള്‍ രാജ്യത്തിന്റെ നാനാത്വത്തില്‍ ഏകത്വം പ്രതിഫലിപ്പിക്കുന്ന,രാജ്യമെമ്പാടുമുള്ള കരകൗശലവസ്തുക്കളും പരമ്പരാഗത വസ്തുക്കളും 35,000 ചതുരശ്ര അടി വിസ്തീര്‍ണമുള്ള ഈ മാളില്‍ പ്രദര്‍ശിപ്പിച്ചിരിക്കുന്നു. വ്യത്യസ്ത സംസ്ഥാനങ്ങളെ പ്രതിനിധാനം ചെയ്യുന്ന 20 എംപോറിയങ്ങള്‍ മാളിലുണ്ട്. ചില്‍ഡ്രന്‍സ് ന്യൂട്രീഷന്‍ പാര്‍ക്ക് സാങ്കേതികവിദ്യ അധിഷ്ഠിതമായുള്ള ലോകത്തിലെതന്നെ പ്രഥമ ചില്‍ഡ്രന്‍സ് ന്യൂട്രിഷന്‍പാര്‍ക്കിന് 35,000 ചതുരശ്ര അടി വിസ്തീര്‍ണമുണ്ട്. കൗതുകകരമായ ആശയങ്ങളോട് കൂടിയ സ്റ്റേഷനുകളിലേക്ക് ഈ പാര്‍ക്കിനുള്ളിലൂടെ ഒരു 'ന്യൂട്രി ട്രെയിന്‍' സര്‍വീസ് നടത്തുന്നു.
ഫാദര്‍ വാലെസിന്റെ നിര്യാണത്തില്‍  പ്രധാനമന്ത്രി അനുശോചിച്ചു

ഫാദര്‍ വാലെസിന്റെ നിര്യാണത്തില്‍ പ്രധാനമന്ത്രി ശ്രീ നരേന്ദ്ര മോദി അനുശോചനം രേഖപ്പെടുത്തി. ''ഫാദര്‍ വാലെസ് ഏവര്‍ക്കും പ്രിയങ്കരനായിരുന്നു, പ്രത്യേകിച്ച് ഗുജറാത്തില്‍. ഗണിതശാസ്ത്രം, ഗുജറാത്തി സാഹിത്യം തുടങ്ങി വിവിധ മേഖലകളില്‍ അദ്ദേഹത്തിന് അവഗാഹമുണ്ടായിരുന്നു. സാമൂഹ്യസേവനത്തിലും അദ്ദേഹത്തിന് അഭിനിവേശമുണ്ടായിരുന്നു. അദ്ദേഹത്തിന്റെ നിര്യാണത്തില്‍ ദുഃഖിക്കുന്നു. അദ്ദേഹത്തിന്റെ ആത്മാവിനു ശാന്തി ലഭിക്കട്ടെ'' – പ്രധാനമന്ത്രി പറഞ്ഞു.
കുറ്റകൃത്യങ്ങളുമായി ബന്ധപ്പെട്ട കാര്യങ്ങളില്‍ പരസ്പര നിയമസഹായത്തിനുള്ള ഇന്ത്യാ -മൊറോക്കോ കരാറിന് കേന്ദ്ര മന്ത്രിസഭയുടെ അംഗീകാരം

കുറ്റകൃത്യങ്ങളുമായി ബന്ധപ്പെട്ട കാര്യങ്ങളില്‍ പരസ്പരം നിയമസഹായം നല്‍കുന്നതിന് ഇന്ത്യയും മൊറോക്കോയും തമ്മിലുള്ള കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പ്രയോജനങ്ങള്‍: കുറ്റകൃത്യങ്ങളുടെ അന്വേഷണം, വിചാരണ, കുറ്റവാളികളെ പിന്തുടരല്‍, കുറ്റകൃത്യങ്ങള്‍ തടയല്‍, കുറ്റകൃത്യങ്ങളുമായി ബന്ധപ്പെട്ട രേഖകള്‍ കണ്ടെടുക്കല്‍ എന്നിവയില്‍ ഇന്ത്യയും മൊറോക്കോയും തമ്മിലുള്ള സഹകരണത്തിന് ഈ കരാര്‍ ബൃഹത്തായ നിയമ ചട്ടക്കൂട് നല്‍കും. കുറ്റകൃത്യങ്ങളെക്കുറിച്ചുള്ള അന്വേഷണം കൂടുതല്‍ ഫലപ്രദമാക്കാനും സമൂഹത്തിന്റെ വികസനത്തിന് അത്യന്താപേഷിതമായ സമാധാനാന്തരീക്ഷം സൃഷ്ടിക്കുന്നതിനും ഈ കരാര്‍ സഹായിക്കും. സംഘടിത കുറ്റവാളികള്‍, ഭീകരവാദികള്‍ എന്നിവരുടെ പ്രവര്‍ത്തനരീതികളെക്കുറിച്ച് മെച്ചപ്പെട്ട അറിവും ഉള്‍ക്കാഴ്ചയും ലഭ്യമാക്കാനും അതുവഴി ആഭ്യന്തര സുരക്ഷയുമായി ബന്ധപ്പെട്ട നയ തീരുമാനങ്ങള്‍ മെച്ചപ്പെടുത്താനും ഈ കരാര്‍ ഉപകരിക്കും.
കെനിയയിലെ നയ്‌റോബിയില്‍ നടക്കുന്ന ശ്രീ കച്ചി ലവ പട്ടേല്‍ സമാജം രജതജൂബിലി ആഘോഷത്തെ പ്രധാനമന്ത്രി വീഡിയോ കോണ്‍ഫറന്‍സിങ് വഴി അഭിസംബോധന ചെയ്തു

കെനിയയിലെ നയ്‌റോബിയില്‍ നടക്കുന്ന ശ്രീ കച്ചി ലവ പട്ടേല്‍ സമാജം രജതജൂബിലി ആഘോഷത്തെ പ്രധാനമന്ത്രി ശ്രീ. നരേന്ദ്ര മോദി വീഡിയോ കോണ്‍ഫറന്‍സിങ് വഴി അഭിസംബോധന ചെയ്തു. കിഴക്കന്‍ ആഫ്രിക്കയുടെ വികസനത്തിനായി കച്ചി ലെവ പട്ടേല്‍ സമുദായം നടത്തിവരുന്ന സംഭാവനകളെ തന്റെ പ്രസംഗത്തില്‍ പ്രധാനമന്ത്രി പ്രകീര്‍ത്തിച്ചു. കെനിയയുടെ സ്വാതന്ത്ര്യസമരത്തില്‍ ഇന്ത്യന്‍ സമുദായം വഹിച്ച പങ്ക് അദ്ദേഹം അനുസ്മരിക്കുകയും ചെയ്തു. സര്‍വതോമുഖമായ വികസനത്തില്‍, വിശേഷിച്ച് 2001ല്‍ ഉണ്ടായ ഭൂകമ്പത്തിനുശേഷം കച്ചില്‍ നടന്ന നിര്‍മാണപ്രവര്‍ത്തനത്തിലും പുനരധിവാസത്തിലും, പങ്കു വഹിക്കാന്‍ തയ്യാറായതിനു കച്ചി സമാജത്തെ പ്രധാനമന്ത്രി പ്രശംസിച്ചു. ഒരു കാലത്തു മരുപ്രദേശമായിരുന്ന കച്ച് ഇപ്പോള്‍ പ്രധാന വിനോദസഞ്ചാര കേന്ദ്രമായി മാറ്റപ്പെട്ടിരിക്കുന്നുവെന്ന് അദ്ദേഹം ചൂണ്ടിക്കാട്ടി. താന്‍ മുഖ്യമന്ത്രിയായിരിക്കെ കച്ചിലെ വിദൂര സ്ഥലങ്ങളിലേക്കു നര്‍മദയിലെ ജലമെത്തിക്കാന്‍ നടത്തിയ തുടര്‍ച്ചയായ ശ്രമങ്ങള്‍ അദ്ദേഹം ഓര്‍മിപ്പിച്ചു. പ്രസ്തുത മേഖലയില്‍ വികസനപ്രവര്‍ത്തനങ്ങള്‍ നടപ്പാക്കുന്നതില്‍ കേന്ദ്ര, സംസ്ഥാന ഗവണ്‍മെന്റുകള്‍ ഇരട്ടയന്ത്രത്തിന്റെ കരുത്തോടെ പ്രവര്‍ത്തിക്കേണ്ടതിന്റെ പ്രസക്തി പ്രധാനമന്ത്രി ഉയര്‍ത്തിക്കാട്ടി. ‘ഈ മേഖലയ്ക്ക് കഴിഞ്ഞ ഏതാനും വര്‍ഷങ്ങളായി ആയിരക്കണക്കിനു കോടി രൂപയുടെ നിക്ഷേപം ലഭിച്ചിട്ടുണ്ട്’, അദ്ദേഹം പറഞ്ഞു. ഗുജറാത്തിലും കച്ചിനും ജാംനഗറിനുമിടയില്‍ റോ-റോ സര്‍വീസ് ഏര്‍പ്പെടുത്താന്‍ പദ്ധതിയുള്ളതായി പ്രധാനമന്ത്രി ജനക്കൂട്ടത്തെ അറിയിച്ചു. ഇന്ത്യയും ആഫ്രിക്കന്‍ രാജ്യങ്ങളുമായുള്ള ബന്ധം മെച്ചപ്പെട്ടുവരുന്നതായി അദ്ദേഹം ചൂണ്ടിക്കാട്ടി. ‘ഇന്ത്യ-ആഫ്രിക്ക ഉച്ചകോടിയും ആഫ്രിക്കന്‍ വികസന ബാങ്കിന്റെ യോഗവും അടുത്തിടെ ഇന്ത്യയില്‍വെച്ചു നടത്തിയിരുന്നു’, പ്രധാനമന്ത്രി പറഞ്ഞു. ഈ ഗവണ്‍മെന്റിന്റെ കാലത്തു രാഷ്ട്രപതിയും ഉപരാഷ്ട്രപതിയും പ്രധാനമന്ത്രിയെന്ന നിലയില്‍ താനും 20 പ്രാവശ്യത്തിലേറെ വിവിധ ആഫ്രിക്കന്‍ രാജ്യങ്ങള്‍ സന്ദര്‍ശിച്ചിട്ടുണ്ടെന്ന് അദ്ദേഹം ചൂണ്ടിക്കാട്ടി. ഇന്ത്യയുടെ സാംസ്‌കാരിക, ആത്മീയ പാരമ്പര്യത്തെക്കുറിച്ച് അറിയാന്‍ 2019 ജനുവരിയില്‍ ഇന്ത്യയിലെത്തി കുംഭമേളയില്‍ പങ്കെടുക്കാന്‍ ഇതുവരെ ഇന്ത്യ സന്ദര്‍ശിച്ചിട്ടില്ലാത്തവരെ ഉള്‍പ്പെടെ പ്രധാനമന്ത്രി ക്ഷണിച്ചു. ശ്രീ കച്ചി ലെവ പട്ടേല്‍ സമാജത്തിന്റെ നയ്‌റോബി വെസ്റ്റ് കോംപ്ലക്‌സിന്റെ രജതജൂബിലി ആഘോഷങ്ങളുടെ വേളയില്‍ സംഗമിച്ചവരെ പ്രധാനമന്ത്രി അഭിനന്ദിച്ചു.
പരിസ്ഥിതി, വനം, കാലാവസ്ഥാവ്യതിയാനം എന്നീ വകുപ്പുകളുടെ സ്വതന്ത്ര ചുമതലയുള്ള സഹമന്ത്രി ശ്രീ. അനില്‍ മാധവ് ദാവേയുടെ നിര്യാണത്തില്‍ മന്ത്രിസഭ അനുശോചിച്ചു

പരിസ്ഥിതി, വനം, കാലാവസ്ഥ്യാ വ്യതിയാന വകുപ്പുകളുടെ സ്വതന്ത്ര ചുമതലയുള്ള കേന്ദ്ര സഹമന്ത്രി ശ്രീ. അനില്‍ മാധവ് ദവേയുടെ നിര്യാണത്തില്‍ കേന്ദ്രമന്ത്രിസഭ അഗാധ ദുഃഖം രേഖപ്പെടുത്തി. പാര്‍ലമെന്റംഗമെന്ന നിലയിലും പരിസ്ഥിതി, വനം, കാലാവസ്ഥാ വ്യതിയാന വകുപ്പുകളുടെ സ്വതന്ത്ര ചുമതലയുള്ള സഹമന്ത്രി എന്ന നിലയിലും പല പ്രധാന പദവികളും വഹിച്ചിട്ടുള്ള അദ്ദേഹത്തിന്റെ നിര്യാണത്തിലൂടെ മുതിര്‍ന്നതും സവിശേഷതയാര്‍ന്നതുമായ ഒരു നേതാവിനെയാണു രാഷ്ട്രത്തിനു നഷ്ടമായതെന്നു പ്രത്യേക മന്ത്രിസഭാ യോഗം പ്രമേയത്തില്‍ വ്യക്തമാക്കി. പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന മന്ത്രിസഭാ യോഗം ഗവണ്‍മെന്റിന്റെയും രാഷ്ട്രത്തിന്റെയും ഹൃദയപൂര്‍ണമായ അനുശോചനങ്ങള്‍ അദ്ദേഹത്തിന്റെ ദുഃഖിതരായ കുടുംബാംഗങ്ങളെ അറിയിക്കുകയും ചെയ്തു. പ്രമേയത്തിന്റെ പൂര്‍ണ രൂപം: ‘ശ്രീ. അനില്‍ മാധവ് ദവേ 1956 ജൂലൈ ആറിനു മധ്യപ്രദേശിലെ ഉജ്ജയിനിലെ ബര്‍നഗറിലാണു ജനിച്ചത്. ഇന്‍ഡോര്‍ ഗുജറാത്തി കോളജില്‍നിന്ന് ഗ്രാമവികസത്തിലും നടത്തിപ്പിലും സ്‌പെഷ്യലൈസേഷനോടെ എം.കോം ബിരുദം നേടി. നദീ സംരക്ഷകനും പരിസ്ഥിതിപ്രവര്‍ത്തകനും സാമൂഹ്യപ്രവര്‍ത്തകനുമായിരുന്നു ശ്രീ. ദവേ. നല്ല എഴുത്തുകാരനായ അദ്ദേഹം ഹിന്ദിയിലും ഇംഗ്ലീഷിലുമായി ഒട്ടേറെ പുസ്തകങ്ങള്‍ രചിച്ചിട്ടുണ്ട്. ജന്‍ അഭിയാന്‍ പരിഷത്തിന്റെ സ്ഥാപകനാണ്. ‘ചരൈവേതി’ മാസികയുടെയും ജന്‍ അഭിയാന്‍ പരിഷത്ത് ജേണലിന്റെയും പത്രാധിപരായിരുന്നു. പരിശീലനം നേടിയിട്ടുള്ള പൈലറ്റ് കൂടിയായ അദ്ദേഹം നര്‍മദ ഉറവിടം മുതല്‍ കടലില്‍ ചെന്നു പതിക്കുന്നതുവരെയുള്ള പ്രദേശങ്ങളിലൂടെ സെസ്‌ന 173 വിമാനം പറത്തുകയും നര്‍മദയിലൂടെ ഉറവിടം മുതല്‍ കടലില്‍ പതിക്കുന്ന പ്രദേശംവരെ 1312 കിലോമീറ്റര്‍ ദൂരം ചങ്ങാടത്തില്‍ യാത്ര ചെയ്തിട്ടുമുണ്ട്. ഛത്രപതി ശിവജിയെക്കുറിച്ചുള്ളതും ലണ്ടനില്‍ വെംബ്ലിയില്‍ ഉള്‍പ്പെടെ ആയിരം വേദികളില്‍ അരങ്ങേറിയിട്ടുള്ളതുമായ ‘ജനത രാജ’ എന്ന നാടകത്തിന്റെ സംഘാടകനായിരുന്നു. 2009ല്‍ രാജ്യസഭയിലേക്കു തെരഞ്ഞെടുക്കപ്പെട്ട അദ്ദേഹം ജലവിഭവ കമ്മിറ്റി, വാര്‍ത്താവിതരണ പ്രക്ഷേപണ മന്ത്രാലയത്തിന്റെ ഉപദേശക സമിതി എന്നിവ ഉള്‍പ്പെടെ പല സമിതികളിലും പ്രവര്‍ത്തിച്ചിട്ടുണ്ട്. 2016ല്‍ രാജ്യസഭയിലേക്കു വീണ്ടും തെരഞ്ഞെടുക്കപ്പെട്ടതോടെ പരിസ്ഥിതി, വനം, കാലാവസ്ഥാ വ്യതിയാനം എന്നീ വകുപ്പുകളുടെ സ്വതന്ത്ര ചുമതലയുള്ള സഹമന്ത്രിയായി. ദരിദ്രരോടും അടിസ്ഥാനജീവിതസൗകര്യങ്ങളും അവകാശങ്ങളും നിഷേധിക്കപ്പെട്ടവരോടുമുള്ള സഹാനുഭൂതിക്കു പ്രശസ്തനായിരുന്ന ഒരു യഥാര്‍ഥ പൊതുപ്രവര്‍ത്തകനായിരുന്നു ശ്രീ. അനില്‍ മാധവ് ദവേ. ഒരു പരിസ്ഥിതിപ്രവര്‍ത്തകനെന്ന നിലയില്‍ നര്‍മദാ നദിയെ സംരക്ഷിക്കാനായി അദ്ദേഹം അക്ഷീണം പ്രയത്‌നിച്ചു. യഥാര്‍ഥ ദേശീയവാദിയായിരുന്ന അദ്ദേഹം പൊതുചുമതലകള്‍ വിനയത്തോടും സൗകുമാര്യതയോടുംകൂടി നിറവേറ്റി. അദ്ദേഹത്തിന്റെ നിര്യാണത്തിലൂടെ രാഷ്ട്രത്തിനു മധ്യപ്രദേശില്‍നിന്നുള്ള ഒരു മികച്ച നേതാവിനെയാണു നഷ്ടപ്പെട്ടിരിക്കുന്നത്.’
പരിസ്ഥിതി മേഖലയില്‍ ഇന്ത്യയും ഫ്രാന്‍സും

തമ്മിലുള്ള സഹകരണ ധാരണയ്ക്ക് അംഗീകാരം ഇന്ത്യയും ഫ്രാന്‍സും തമ്മില്‍ പാരിസ്ഥിതിക മേഖലയിലെ സഹകരണത്തിനായി ഒരു സഹകരണ ധാരണ ഒപ്പുവയ്ക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഇരു രാജ്യങ്ങളിലും നിലനില്‍ക്കുന്ന നിയമവ്യവസ്ഥകളുടെയും ഉപയോഗിക്കാന്‍ കഴിയുന്ന നിയമങ്ങളുടെയും അടിസ്ഥാനത്തില്‍ പ്രകൃതിവിഭവങ്ങള്‍ സന്തുതിലിത, അന്യോന്യ, പരസ്പര നേട്ടങ്ങളുടെ അടിസ്ഥാനത്തില്‍ പാരിസ്ഥിതിക സംരക്ഷണ പരിപാലനം പ്രോത്സാഹിപ്പിക്കുന്നതിന് ഇരു രാജ്യങ്ങളും തമ്മിലുള്ള ഈ സഹകരണ ധാരണയിലുടെ സാധിക്കും. മികച്ച പരിസ്ഥിതി സംരക്ഷണം, മികച്ച സംരക്ഷണം, കാലാവസ്ഥ വ്യതിയാനത്തിന്റെയും വന്യമൃഗ സംരക്ഷണം/പരിപാലനം എന്നിവയ്ക്ക് അനുയോജ്യമായ മികച്ച സാങ്കേതികവിദ്യയും നടപടികളും ഈ സഹകരണ ധാരണയിലൂടെ കൊണ്ടുവരാനാകുമെന്നാണ് പ്രതീക്ഷ.
പ്രധാനമന്ത്രിയുടെ  മീലാദ്-ഉൻ-നബി ആശംസ

മീലാദ്-ഉൻ-നബി ദിനത്തിൽ പ്രധാനമന്ത്രി ശ്രീ നരേന്ദ്ര മോദി ജനങ്ങളെ അഭിവാദ്യം ചെയ്തു. ഒരു ട്വീറ്റിൽ പ്രധാനമന്ത്രി പറഞ്ഞു; "മീലാദ്-ഉൻ-നബി ആശംസകൾ. എല്ലായിടത്തും സമാധാനവും സമൃദ്ധിയും ഉണ്ടാകട്ടെ. ദയയുടെയും സാഹോദര്യത്തിന്റെയും നന്മകൾ എപ്പോഴും നിലനിൽക്കട്ടെ. ഈദ് മുബാറക്ക്!"
ഭക്ഷ്യ സംസ്‌കരണ വ്യവസായ മേഖലയില്‍ ഇന്ത്യ- ജപ്പാന്‍ സഹകരണത്തിന് കേന്ദ്ര മന്ത്രിസഭയുടെ അംഗീകാരം

ഭക്ഷ്യ സംസ്‌കരണ മേഖലയില്‍ ഇന്ത്യയും ജപ്പാനും തമ്മിലുള്ള സഹകരണം സംബന്ധിച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. പ്രയോജനങ്ങള്‍: ഭക്ഷ്യ സംസ്‌കരണ മേഖലയില്‍ ഇന്ത്യയും ജപ്പാനും തമ്മിലുള്ള ഉഭയകക്ഷി സഹകരണം ഇരു രാജ്യങ്ങളിലെയും ഭക്ഷ്യ സംസ്‌കരണ മേഖലയ്ക്ക് പരസ്പര പ്രയോജനം ചെയ്യും. ധാരണാപത്രം ഭക്ഷ്യ സംസ്‌കരണ മേഖലയില്‍ ഇരു രാജ്യങ്ങളിലെയും മികച്ച രീതികള്‍ മനസ്സിലാക്കുന്നത് പ്രോത്സാഹിപ്പിക്കുകയും മെച്ചപ്പെട്ട വിപണി പ്രാപ്യമാക്കുന്നതു വഴി തുല്യതയിലേക്കും എല്ലാവരെയും ഉള്‍ക്കൊള്ളുന്നതിലേക്കും നയിക്കും. നവീന വിദ്യകളും രീതികളും അവതരിപ്പിച്ച് രാജ്യത്തെ ഭക്ഷ്യ സംസ്‌കരണ മേഖല മെച്ചപ്പെടുത്തുന്നതിനും ധാരണാപത്രം സഹായിക്കും. മികച്ച രീതികളും മെച്ചപ്പെട്ട വിപണികളും പ്രാപ്യമാകുന്നതു വഴി രാജ്യത്തെ ഭക്ഷ്യ സംസ്‌കരണം വര്‍ദ്ധിപ്പിക്കുന്നതിനും ധാരണാപത്രം സഹായിക്കും.
ഭൂഗര്‍ഭ ശാസ്ത്രം, ധാതുവിഭവങ്ങൾ എന്നിവ സംബന്ധിച്ച് ഇന്ത്യയും ഫിൻലൻഡും തമ്മിൽ ഒപ്പ് വച്ച ധാരണപത്രത്തിന്  കേന്ദ്ര മന്ത്രി സഭയുടെ അനുമതി

ഭൂഗര്‍ഭ ശാസ്ത്രം, ധാതു വിഭവങ്ങൾ എന്നിവ സംബന്ധിച്ച്, ഭാരത സർക്കാരിന് കീഴിലെ ഖനന മന്ത്രാലയത്തിന്റെ ഭാഗമായ ജിയോളോജിക്കൽ സർവേ ഓഫ് ഇന്ത്യയും, ഫിൻലൻഡ്‌ സർക്കാരിന്റെ തൊഴിൽ, സാമ്പത്തിക മന്ത്രാലയത്തിന് കീഴിലുള്ള ജിയോളോജിക്കൽ സർവേ ഓഫ് ഫിൻലൻഡും (Geologiantutkimuskeskus) തമ്മിൽ ഒപ്പുവയ്ക്കപ്പെട്ട ധാരണാപത്രത്തിനു പ്രധാനമന്ത്രി അധ്യക്ഷനായ മന്ത്രിസഭാ യോഗത്തിന്റെ അംഗീകാരം. ഭൂഗര്‍ഭ ശാസ്ത്രം, പരിശീലനം, ധാതു വിഭവങ്ങൾ കണ്ടെത്തൽ, അവയുടെ സാധ്യത പഠനം, 3/4D മാതൃക രൂപീകരണം, എന്നിവ സംബന്ധിച്ച സഹകരണം വർധിപ്പിക്കാനും, രണ്ട് സ്ഥാപനങ്ങൾക്കും ഇടയിലെ ശാസ്ത്രീയ ബന്ധങ്ങൾ ദൃഢമാക്കുന്ന സീസ്മിക്ക്, ജിയോഫിസിക്കൽ സർവേകൾ നടത്താനും ധാരണ പത്രം വഴിയൊരുക്കുന്നു. ഭൂഗര്‍ഭ ശാസ്ത്രമേഖലയിലെ സഹകരണം വർധിപ്പിക്കാൻ അവസരം നൽകുന്നതിന് പുറമെ, സാമൂഹിക -പാരിസ്ഥിതിക ഗുണങ്ങൾ ലക്ഷ്യമിട്ടുള്ള ധാതു വിഭവങ്ങളുടെ ക്രയ വിക്രയം, ധാതു ഖനനം , പര്യവേക്ഷണം എന്നിവ പ്രോത്സാഹിപ്പിക്കുന്നതിനായി അനുഭവങ്ങളും വിവരങ്ങളും പങ്കുവെയ്ക്കൽ തുടങ്ങിയവയ്ക്കും ധാരണാപത്രം വഴി തുറക്കുന്നു.
ഗുരു ഗോവിന്ദ്‌സിങ് ജിയുടെ 350ാമതു ജന്‍മവാര്‍ഷിക സ്മരണാര്‍ഥം പുറത്തിറക്കുന്ന നാണയം പ്രധാനമന്ത്രി പ്രകാശിപ്പിച്ചു

ഗുരു ഗോവിന്ദ് സിങ് ജിയുടെ ജന്‍മവാര്‍ഷികാഘോഷങ്ങളുടെ ഭാഗമായി തലസ്ഥാനത്തു നടന്ന ചടങ്ങില്‍, അദ്ദേഹത്തിന്റെ സ്മരണാര്‍ഥം പുറത്തിറക്കുന്ന 350 രൂപയുടെ നാണയം പ്രധാനമന്ത്രി ശ്രീ. നരേന്ദ്ര മോദി പുറത്തിറക്കി. മാനവികതയോടുള്ള നിസ്വാര്‍ഥ സേവനം, അര്‍പ്പണബോധം, ധീരത, ത്യാഗം തുടങ്ങിയ ഗുരു ഗോവിന്ദ് സിങ് ജിയുടെ മഹത്തായ മൂല്യങ്ങളെ പ്രകീര്‍ത്തിച്ച പ്രധാനമന്ത്രി അദ്ദേഹത്തിന്റെ പാത പിന്‍തുടരാന്‍ ജനങ്ങളോട് അഭ്യര്‍ഥിച്ചു. ഗുരു ഗോവിന്ദ്‌നാഥ് സിങ് ജിയുടെ ജന്‍മ വാര്‍ഷിക സ്മരണാര്‍ഥം പുറത്തിറക്കുന്ന നാണയത്തിന്റെ പ്രകാശനം തന്റെ വസതിയായ 7 ലോകകല്യാണ്‍ മാര്‍ഗില്‍ നിര്‍വഹിച്ച ശേഷം ക്ഷണിക്കപ്പെട്ടവരുമായി സംവദിക്കുകയായിരുന്നു പ്രധാനമന്ത്രി. ഗുരു ഗോവിന്ദ് സിങ് ജി മഹാനായ യോദ്ധാവും ദാര്‍ശനികനും കവിയും ആചാര്യനും ആയിരുന്നു എന്നു ശ്രീ. നരേന്ദ്ര മോദി പറഞ്ഞു. അദ്ദേഹം അടിച്ചമര്‍ത്തലിനും അനീതിക്കും എതിരെ പോരാടി. അദ്ദേഹം ജനങ്ങള്‍ക്കു പകര്‍ന്നുനല്‍കിയ പാഠങ്ങള്‍ മതത്തിന്റെയും ജാതിയുടെയും അതിര്‍വരമ്പുകളെ ഇല്ലാതാക്കാനായിരുന്നു. സ്‌നേഹവും സമാധാനവും ത്യാഗവും സംബന്ധിച്ച് അദ്ദേഹം പകര്‍ന്നുനല്‍കിയ പാഠങ്ങള്‍ ഇന്നും പ്രസക്തമാണ്. ഗുരു ഗോവിന്ദ് സിങ് ജി സമ്മാനിച്ച മൂല്യങ്ങളും പാഠങ്ങളും വരുംകാലത്തു മാനവകുലത്തിനു പ്രോല്‍സാഹനമായിത്തീരുമെന്നും പ്രധാനമന്ത്രി വ്യക്തമാക്കി. സ്മരണാര്‍ഥം നാണയം പുറത്തിറക്കിയതു അദ്ദേഹത്തോടുള്ള ആദരവു പ്രകടിപ്പിക്കാനുള്ള എളിയ ശ്രമമാണെന്നു ശ്രീ. നരേന്ദ്ര മോദി വ്യക്തമാക്കി. ഗുരു ഗോവിന്ദ് സിങ് ജി മഹാരാജ് ഉപദേശിച്ച 11 ഇന പാത പിന്‍തുടരാന്‍ ജനങ്ങളോടു പ്രധാനമന്ത്രി ആഹ്വാനം ചെയ്തു. ചടങ്ങില്‍വെച്ചു പ്രധാനമന്ത്രി രാഷ്ട്രത്തിനു ലോഹ്രി ആശംസകള്‍ നേര്‍ന്നു. 2018 ഡിസംബര്‍ 30നു നടത്തിയ മന്‍ കീ ബാത്ത് പ്രഭാഷണത്തില്‍ ഗുരു ഗോവിന്ദ് സിങ് കാട്ടിത്തന്ന അര്‍പ്പണബോധത്തിന്റെയു ത്യാഗത്തിന്റെയും പാത പി്ന്‍തുടരാന്‍ രാഷ്ട്രത്തോട് പ്രധാനമന്ത്രി ആഹ്വാനം ചെയ്തിരുന്നു. 2017 ജനുവരി അഞ്ചിനു പട്നയില്‍ നടന്ന, ശ്രീ. ഗുരു ഗോവിന്ദ് സിങ് ജി മഹാരാജിന്റെ 350ാമതു ജയന്തിദിന ആഘോഷത്തില്‍ അദ്ദേഹം പങ്കെടുത്തിരുന്നു. പ്രസ്തുത ചടങ്ങില്‍ സ്മാരക സ്റ്റാംപ് പ്രധാനമന്ത്രി പുറത്തിറക്കിയിരുന്നു. 2016 ഒക്ടോബര്‍ 18നു ലൂധിയാനയില്‍ നടന്ന ദേശീയ എം.എസ്.എം.ഇ. അവാര്‍ഡ്ദാന ചടങ്ങില്‍ നടത്തിയ പ്രഭാഷണത്തിലും 2016 ഓഗസ്റ്റ് 15നു ചെങ്കോട്ടയില്‍ നടത്തിയ സ്വാതന്ത്ര്യദിന പ്രഭാഷണത്തിലും മാനവികതയാണ് ഗുരു ഗോവിന്ദ് സിങ് ജി പകര്‍ന്നുനല്‍കിയ പാഠങ്ങളുടെ അടിസ്ഥാനമെന്നു പ്രധാനമന്ത്രി ഓര്‍മിപ്പിച്ചിരുന്നു.
ശുചീകരണ തൊഴിലാളി കമീഷന്റെ കാലാവധി ദീര്ഘിപ്പിച്ചു

ശുചീകരണ തൊഴിലാളികളുടെ പ്രശ്നങ്ങള് പഠിച്ച് ക്ഷേമപദ്ധതികള് നിര്ദ്ദേശിക്കാനായി കേന്ദ്ര ഗവണ്മെന്റ് നിയോഗിച്ച പ്രത്യേക സമിതിയുടെ (നാഷണല് കമീഷന് ഫോര് സഫായി കര്മചാരിസ്) കാലാവധി 3 വര്ഷം കൂടി വര്ദ്ധിപ്പിക്കാന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില് ചേര്ന്ന കേന്ദ്ര മന്ത്രിസഭായോഗം അനുമതി നല്കി. കമീഷന്റെ കാലാവധി ഈ മാസം 31 വരെ ആയിരിക്കും. കമ്മീഷന്റെ കാലാവധി മൂന്നുവര്ഷത്തേക്ക് വര്ദ്ധിപ്പിച്ചത് വഴി ഗവണ്മെന്റിന് 13.08 കോടി രൂപയുടെ അധിക ചെലവുണ്ടാകും. ശുചീകരണ തൊഴിലാളികളുടെ ക്ഷേമത്തിനും സാമൂഹികോന്നമനത്തിനും വേണ്ടിയുള്ള നടപടികള് സ്വീകരിക്കുകയും തോട്ടിപ്പണി പൂര്ണ്ണമായും നിര്മ്മാര്ജ്ജനം ചെയ്യാനുള്ള ശ്രമങ്ങള് നടത്തുകയുമാണ് സമിതിയുടെ ഉദ്ദേശം.
കോവിഡ് പ്രതിരോധ കുത്തിവയ്പ്പിന്റെ 100% ആദ്യ ഡോസിന് ദേവഭൂമിയിലെ ജനങ്ങളെ പ്രധാനമന്ത്രി അഭിനന്ദിച്ചു

18 വയസ്സിനു മുകളിലുള്ളവർക്ക് കോവിഡ് 19 പ്രതിരോധ കുത്തിവെപ്പിന്റെ 100% ആദ്യ ഡോസ് നൽകിയതിന് പ്രധാനമന്ത്രി ശ്രീ നരേന്ദ്ര മോദി ദേവഭൂമിയിലെ ജനങ്ങളെ അഭിനന്ദിച്ചു. കോവിഡ് 19 നെതിരായ രാജ്യത്തിന്റെ പോരാട്ടത്തിൽ ഉത്തരാഖണ്ഡിന്റെ ഈ നേട്ടം വളരെ പ്രധാനമാണെന്നും പ്രധാനമന്ത്രി പറഞ്ഞു. ഉത്തരാഖണ്ഡ് മുഖ്യമന്ത്രി ശ്രീ പുഷ്കർ സിംഗ് ധാമിയുടെ ട്വീറ്റിന് മറുപടിയായി പ്രധാനമന്ത്രി പറഞ്ഞു; " ദേവഭൂമിയിലെ ജനങ്ങൾക്ക് നിരവധി അഭിനന്ദനങ്ങൾ. കോവിഡിനെതിരായ രാജ്യത്തിന്റെ പോരാട്ടത്തിൽ ഉത്തരാഖണ്ഡിന്റെ ഈ നേട്ടം വളരെ പ്രധാനമാണ്. ആഗോള മഹാമാരിക്കെതിരെ പോരാടുന്നതിന് നമ്മുടെ പ്രതിരോധ കുത്തിവയ്പ്പ് യജ്ഞം ഏറ്റവും ഫലപ്രദമാകുമെന്ന് എനിക്ക് ഉറപ്പുണ്ട്, ഇതിൽ ജനങ്ങളുടെ പങ്കാളിത്തം നിർണായകമാണ്."
ജി.എസ്.ടി. നടപ്പാക്കുന്നതിനായി ചരക്കു-സേവന സെസ്സുകളും സര്‍ച്ചാര്‍ജുകളും ഒഴിവാക്കുന്നതു സംബന്ധിച്ച് കസ്റ്റംസ് ആന്‍ഡ് എക്‌സൈസ് ആക്റ്റ് ഭേദഗതി ചെയ്യുന്നതിനു മന്ത്രിസഭാ അനുമതി

പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം താഴെ പറയുന്ന ശുപാര്‍ശകള്‍ അംഗീകരിച്ചു. 1. കസ്റ്റംസ് ആക്റ്റ്, 1962ന്റെ ഭേദഗതി 2. കസ്റ്റംസ് താരിഫ് ആക്റ്റ്, 1975ന്റെ ഭേദഗതി 3. സെന്‍ട്രല്‍ എക്‌സൈസ് ആക്റ്റ്, 1944ന്റെ ഭേദഗതി 4. സെന്‍ട്രല്‍ എക്‌സൈസ് താരിഫ് ആക്റ്റ്, 1985 പിന്‍വലിക്കല്‍ 5. സെസ് ചുമത്തുന്ന നിയമങ്ങളുമായി ബന്ധപ്പെട്ടുള്ള വ്യവസ്ഥകള്‍ ഭേദഗതി ചെയ്യലും പിന്‍വലിക്കലും. ഈ ശുപാര്‍ശകള്‍ നടപ്പാക്കുന്നതോടെ രണ്ടു രീതിയിലുള്ള നേട്ടങ്ങളുണ്ട്. 1. കസ്റ്റംസ് ആക്റ്റ്, 1962ല്‍ 108 എ, 108 ബി വകുപ്പുകള്‍ ഉള്‍പ്പെടുത്തുന്നതോടെ കയറ്റുമതി, ഇറക്കുമതിച്ചരക്കുകള്‍ സംബന്ധിച്ച വിശദാംശങ്ങള്‍ ഓരോ വ്യക്തിയും സമര്‍പ്പിക്കണമെന്ന വ്യവസ്ഥയിലൂടെ ചരക്കുകളുടെ മൂല്യം കുറച്ചോ കൂട്ടിയോ കാണിക്കുന്നതു കണ്ടെത്താന്‍ സാധിക്കും. കയറ്റുമതി പ്രോത്സാഹന പദ്ധതികളിലെ വ്യവസ്ഥകള്‍ ദുരുപയോഗം ചെയ്യുന്നതു തടയാന്‍ സാധിക്കും. കസ്റ്റംസ് ആക്റ്റ് ഉള്‍പ്പെടെയുള്ള വിവിധ നിയമങ്ങള്‍ ലംഘിക്കപ്പെടുന്നത് തടയാന്‍ കസ്റ്റംസ് ഉദ്യോഗസ്ഥരെ ചുമതലപ്പെടുത്തിയിട്ടുണ്ട്. 2. ജി.എസ്.ടി. വരുന്നതോടെ പ്രസക്തമല്ലാതായിത്തീരുന്ന മറ്റു നിയമങ്ങളിലെ വ്യവസ്ഥകള്‍ നീക്കുന്നത് സ്റ്റാറ്റിയൂട്ട് ബുക്കിലുള്ള അപ്രസക്തമായ വ്യവസ്ഥകള്‍ ഒഴിവാക്കപ്പെടുന്നതിനും അതോടൊപ്പം, ഒന്നിലധികം നികുതികള്‍ ചുമത്തപ്പെടുന്ന സ്ഥിതി അവസാനിപ്പിക്കുന്നതിനും സഹായകമാകും.
18-ാമത് ഇന്ത്യ-ആസിയാൻ ഉച്ചകോടിയിൽ പ്രധാനമന്ത്രി സഹ അധ്യക്ഷത വഹിച്ചു

ആസിയാന്റെ നിലവിലെ ചെയർമാനായ ബ്രൂണെ സുൽത്താൻ ഹാജി ഹസ്സനൽ ബോൾകിയയുടെ ക്ഷണപ്രകാരം പ്രധാനമന്ത്രി ശ്രീ നരേന്ദ്ര മോദി ഇന്ന് 18-ാമത് ഇന്ത്യ-ആസിയാൻ ഉച്ചകോടിയിൽ പങ്കെടുത്തു. വെർച്വലായി നടന്ന ഉച്ചകോടി ആസിയാൻ അംഗരാജ്യങ്ങളിലെ നേതാക്കളുടെ പങ്കാളിത്തത്തോടെയാണ് നടന്നത്. ഇന്ത്യ-ആസിയാൻ പങ്കാളിത്തത്തിന്റെ 30-ാം വാർഷികത്തിന്റെ നാഴികക്കല്ല് ഉയർത്തിക്കാട്ടി നേതാക്കൾ 2022-നെ ഇന്ത്യ-ആസിയാൻ സൗഹൃദ വർഷമായി പ്രഖ്യാപിച്ചു. ഇന്ത്യയുടെ ആക്ട് ഈസ്റ്റ് പോളിസിയിലും വിശാലമായ ഇന്തോ-പസഫിക് വീക്ഷണത്തിനായുള്ള ഇന്ത്യയുടെ ദർശനത്തിലും ആസിയാൻ കേന്ദ്രീകൃതമാണെന്ന് പ്രധാനമന്ത്രി അടിവരയിട്ടു. ആസിയാൻ ഔട്ട്‌ലുക്ക് ഫോർ ദി ഇൻഡോ-പസഫിക് (എഒഐപി), ഇന്ത്യയുടെ ഇന്തോ-പസഫിക് ഓഷ്യൻസ് ഇനിഷ്യേറ്റീവ് (ഐപിഒഐ) എന്നിവയ്‌ക്കിടയിലുള്ള സമന്വയത്തിന്റെ അടിസ്ഥാനത്തിൽ, മേഖലയിലെ സമാധാനത്തിനും സ്ഥിരതയ്ക്കും സമൃദ്ധിക്കും വേണ്ടിയുള്ള സഹകരണത്തെക്കുറിച്ചുള്ള ഇന്ത്യ-ആസിയാൻ സംയുക്ത പ്രസ്താവന അംഗീകരിച്ചതിനെ പ്രധാനമന്ത്രിയും ആസിയാൻ നേതാക്കളും സ്വാഗതം ചെയ്തു. മേഖലയിലെ കോവിഡ് -19 പകർച്ചവ്യാധിക്കെതിരായ പോരാട്ടത്തിൽ ഇന്ത്യയുടെ ശ്രമങ്ങൾ പ്രധാനമന്ത്രി ഉയർത്തിക്കാട്ടുകയും ഇക്കാര്യത്തിൽ ആസിയാൻ സംരംഭങ്ങൾക്കുള്ള പിന്തുണ ആവർത്തിച്ച് പറയുകയും ചെയ്തു. മ്യാൻമറിനായുള്ള ആസിയാൻ മാനുഷിക സംരംഭത്തിന് 200,000 ഡോളർ മൂല്യമുള്ള മെഡിക്കൽ സപ്ലൈകളും ആസിയാൻ കോവിഡ് -19 പ്രതികരണ നിധിയിലേക്ക് 1 മില്യൺ യുഎസ് ഡോളറും ഇന്ത്യ സംഭാവന ചെയ്തിട്ടുണ്ട്. ഇന്ത്യ-ആസിയാൻ കണക്റ്റിവിറ്റി ഭൗതിക, ഡിജിറ്റൽ തലങ്ങളിലും , ജനങ്ങൾ തമ്മിലും വർധിപ്പിക്കുന്നതിനെ കുറിച്ചുള്ള വീക്ഷണങ്ങൾ നേതാക്കൾ കൈമാറി. ഇന്ത്യ-ആസിയാൻ സാംസ്കാരിക ബന്ധം കൂടുതൽ ശക്തിപ്പെടുത്തുന്നതിനായി, ആസിയാൻ സാംസ്കാരിക പൈതൃക പട്ടിക സ്ഥാപിക്കുന്നതിനുള്ള ഇന്ത്യയുടെ പിന്തുണ പ്രധാനമന്ത്രി പ്രഖ്യാപിച്ചു. വ്യാപാരത്തിലും നിക്ഷേപത്തിലും, കോവിഡിന് ശേഷമുള്ള സാമ്പത്തിക വീണ്ടെടുക്കലിനായി വിതരണ ശൃംഖലകളുടെ വൈവിധ്യവൽക്കരണത്തിന്റെയും പ്രതിരോധശേഷിയുടെയും പ്രാധാന്യവും ഇക്കാര്യത്തിൽ ഇന്ത്യ-ആസിയാൻ സ്വതന്ത്ര വ്യാപാര കരാർ നവീകരിക്കേണ്ടതിന്റെ ആവശ്യകതയും അദ്ദേഹം എടുത്തു പറഞ്ഞു. വാക്‌സിൻ വിതരണത്തിനൊപ്പം നിലവിലെ കോവിഡ് -19 മഹാമാരി സമയത്ത് ഈ മേഖലയിൽ വിശ്വസനീയമായ പങ്കാളിയെന്ന നിലയിൽ ഇന്ത്യയുടെ പങ്കിനെ ആസിയാൻ നേതാക്കൾ അഭിനന്ദിച്ചു. ഇൻഡോ-പസഫിക്കിലെ ആസിയാൻ കേന്ദ്രീകരണത്തിനുള്ള ഇന്ത്യയുടെ പിന്തുണയെ അവർ സ്വാഗതം ചെയ്തു. മേഖലയിൽ കൂടുതൽ ഇന്ത്യ-ആസിയാൻ സഹകരണം പ്രതീക്ഷിക്കുന്നതായി സംയുക്ത പ്രസ്താവനയിലൂടെ നേതാക്കൾ പറഞ്ഞു. ദക്ഷിണ ചൈനാ കടലും ഭീകരവാദവും ഉൾപ്പെടെയുള്ള പൊതുതാൽപ്പര്യവും ആശങ്കയുമുള്ള പ്രാദേശിക, അന്തർദേശീയ വിഷയങ്ങളും ചർച്ചയിൽ ഉൾപ്പെടുത്തിയിട്ടുണ്ട്. അന്താരാഷ്ട്ര നിയമങ്ങൾ, പ്രത്യേകിച്ച് സമുദ്ര നിയമങ്ങൾ സംബന്ധിച്ച ഐക്യ രാഷ്ട്ര കൺവെൻഷൻ എന്നിവ പാലിക്കുന്നത് ഉൾപ്പെടെ മേഖലയിൽ നിയമങ്ങൾ അടിസ്ഥാനമാക്കിയുള്ള ഒരു ക്രമം പ്രോത്സാഹിപ്പിക്കേണ്ടതിന്റെ പ്രാധാന്യം ഇരുപക്ഷവും ചൂണ്ടിക്കാട്ടി. ദക്ഷിണ ചൈനാ കടലിൽ സമാധാനം, സ്ഥിരത, സുരക്ഷ, സുരക്ഷ എന്നിവ നിലനിർത്തുന്നതിനും പ്രോത്സാഹിപ്പിക്കുന്നതിനും നാവിഗേഷൻ സ്വാതന്ത്ര്യവും രാജ്യങ്ങളുടെ മുകളിലൂടെയുള്ള വിമാനയാത്ര ഉറപ്പാക്കേണ്ടതിന്റെ പ്രാധാന്യവും നേതാക്കൾ എടുത്തു് പറഞ്ഞു. ഇന്ത്യയും ആസിയാനും ആഴമേറിയതും ശക്തവും ബഹുമുഖവുമായ ബന്ധം പങ്കിടുന്നു, 18-ാമത് ഇന്ത്യ-ആസിയാൻ ഉച്ചകോടി ഈ ബന്ധത്തിന്റെ വിവിധ വശങ്ങൾ അവലോകനം ചെയ്യാനും ഇന്ത്യ-ആസിയാൻ തന്ത്രപരമായ പങ്കാളിത്തത്തിന്റെ ഭാവിയിലേക്ക് ഉയർന്ന തലത്തിൽ ദിശാബോധം നൽകാനും അവസരമൊരുക്കി.